
LUDOVICUS LOSCHI 

ABBAS COMMENDATARIUS SS. SALVATORIS ET GALLI 

SANCTISSIMI DOMINI NOSTRI 

LEONIS PAPiE XII. 

PRAELATUS DOMESTICUS 
DEI ET APOSTOLICjE SEDIS GRATIA 
EPISCOPUS PLACEM TliE ET COMES 

VENERABILIBUS FRATRIBUS , ET FILIIS IN CHRISTO CHARISSIMIS 
CLERI ET POPULI PLACENTINI. 

GRATIA VOBIS ET PAX A DEO PATRE NOSTRO , 

et domino JESU CHRISTO . 

Benedictus Deus et Pater Domini nostri Jesu 
Christi , qui benedixit nos in omni benedictio- 
ne spirituali in coelestibus . Quandoquidem illa 
tam ferventia vota quibus vos me prosecuti fui- 
stis ad hanc principem urbem , et Religionis 
arcem proficiscentem , ut Episcopus vester be- 
nignitate Summi Magnique Pontificis LEO- 
NIS XII. Beati Petri Successoris , a cujus Su- 
prema Sede omnis manat Ecclesiastica digni- 
tas , commendatione Augustissimae et Piissimas 
Ducis Nostrae MARIAE LUDOVICAB Au- 
striacae , solemniter dicerer et consecrarer , 
adimplevit hodierna Dominica dies dicata pa- 
trocinio gloriosissimi Patriarchae S. Joseph Spon* 
si Beatissimae Virginis et Matris Dei MARIAE. 

Tremui sane meae conscius infirmitatis ad 
impositum onus , quod summi Viri sanctitate 
pollentes recusaverunt * et Angeli ipsi formi- 
darent . Erubui et flevi incessantibus lacrymis, 
dum venerabilibus plena mysteriis Consecratio- 
nis actio perficiebatur . Videbar mihi vos ipsos , 

Fratres et Filii charissimi , conspicere prae- 
sentes T cum Eminentissimus et Reverendissi- 

i 

mus Princeps Ostiae et Veliterni Episcopus 
Cardinalis Julius Maria Delia Somaglia , patriae 
nostrae decus et gloria , assistentibus Reveren- 
dissimis Patriarca Antiocheno , et Archiepisco- 
po 'Atheniensi , et manus suas simul adjungen- 
tibus , sacrum Evangeliorum librum superim- 
posuit cervici meae et scapulis , memoransque 

mysticum amictum , quo olim Deus electum 
Aaron inter sacra vestiri jussit , ut intelligen- 
tiae sensum de exemplis priorum caperet se- 
cutura posteritas , me gravissime monuit , in 
ipsa quam pro me fundebat solemni prece , ut 
in illo Sacerdotii anterioris habitu mentis or- 
natum significatum agnoscerem ; et idcirco quid- 
quid antiqua velamina in fulgore auri , in ni- 
tore gemmarum et in multimodi operis varie- 
tate signabant , hoc in meis moribus actibus- 
que claresceret . 

Deinde vos ipsos audivisse credidi id quod , 

circumlinita mihi sacro chrismate capitis co- 
rona , Consecrator Episcopus orando prose- 
quebatur : Hoc Domine copiose in caput ejus 
influat , hoc in oris subjecta decurrat , hoc in 
totius corporis extrema descendat ; ut tui spi- 
ritus virtus et interiora ejus repleat , et exte- 
riora circumtegat . Abundet in eo constantia 
fidei , puritas dilectionis , sinceritas pacis . Sint 
speciosi munere tuo pedes ejus ad evangeli- 
zandum pacem , ad evagelizandum bona tua . 
Da ei Domine ministerium reconciliationis in 
verbo , et in factis , in virtute signorum et pro- 
digiorum . Sit sermo ejus et praedicatio non 
in persuasibilibus humanas sapientiae verbis , 
sed in ostensione spiritus et virtutis . Da ei 
Domine claves regni coelorum , ut utatur , non 
glorietur potestate , quam tribuis in aedifica- 
tionem , non in destructionem . 

Nonne quasi pro vobis ipsis extimuistis , 
quamvis in tanta semper reverentia habueri- 
tis Episcopos vestros , cum Ille subtexuit : Qui 
maledixerit ei , sit ille maledictus , et qui be- 
nedixerit ei , benedictionibus repleatur ? Tum 
ad me orationem revocans : Sit ( ait ) fidelis 
servus et prudens , quem constituas tu Domi- 
ne super familiam tuam , ut det illis cibum 

in tempore opportuno , et exhibeat omnem ho- 

minem perfectum . Sit sollicitudine impiger T 
sit spiritu fervens , oderit superbiam , humili- 
tatem ac veritatem diligat , neque eam un- 
quam deserat aut laudibus , aut timore supe- 
ratus . Non ponat lucem tenebras , nec tene- 
bras lucem ; non dicat malum bonum , nec 
bonum malum . Sit sapientibus et insipienti- 
bus debitor , ut fructum de profectu omnium 
consequatur . Tu Domine sis ei auctoritas , sis 
ei potestas , sis ei firmitas . 

Postrema haec verba non modice animum 
meum erexerunt recogitantem quod etsi nemo 
ex se ipso idoneus sit vel mente concipere ali- 
quid boni , multo minus et facere ; omnia tamen 
possem in eo qui ad Episcopale ministerium 
sancto oleo suo me ungebat , et extenso invi- 
sibili brachio confortabat . Nec enim frustra et 
sine magno effectu dixit mihi Pontifex : Acci- 
pe Spiritum Sanctum . Hac spe suffultus lae- 
tior accepi baculum pastoralem , ut sim in 
corrigendis vitiis pie saeviens t judicium sine ira 
tenens t in fovendis virtutibus auditorum ani- 
mos demulcens , in tranquillitate severitatis 
censuram non deserens. Accepi et annulum, 
Fidei scilicet signaculum , quatenus Sponsam 
Dei , Sanctam videlicet Ecclesiam intemerata 
fide ornatus illibate custodiam . Cumque saepius 

Deo placeat ponere huraile in sublime , et p’er 
ea quae non sunt , ea quae sunt destruere , Pon- 
tificali Mitrae caput submisi , istaque galea mu- 
nitionis et salutis armatum erexi , ut jam non 
mea , sed Divina virtute cornibus ut.riusque Te- 
stamenti terribilis appaream adversariis verita 
tis , et impugnator eorum robustus existam . 

Sed gubernandam suscipio Ecclesiam , cujus 
antiqua est Religio et fides , quam semper im- 
maculatam ab ejus exordio retinuit . Huic san- 
guine suo S. Antonius Martyr ex fortissima The- 
baea Legione fundamentum jecit ; tueturque si- 
mul Sancta Justina Virgo et Martyr Antioche- 
na , cui daemones ipsi irati sunt , quod non 
satis ei fuisset Antiochiam olim accisis ipsorum 
viribus ad Christum perduxisse , nisi eosdem 
Placentiae male perditum iret (i ) . Tyranno- 
rum persecutionem vicit fides , jamque ejus 
triumpho felici omine praeluserat S. Victor pri- 
mus Placentiae Episcopus , cum primum Tem- 
plum S. Victori Martyri dedicavit . Inde S. Savi- 
nus , qui interfuit Nicoeno Concilio , et Jesum 
Christum Filium Dei unigenitum Omousion 
Patri cum trecentis illis et decem octo Epi- 
scopis conclamavit ; cujus tanta erat doctrina 


(i) Ex Lect. V. OlF. Translat. S. JuM, V. et M. pro Placentina 
Ecclesia approbat. 

et fidei integritas , ut magnus Ambrosius eidem 
scripserit professionem fidei suae, librosque emen- 
dandos identidem submiserit . Quid de Mauro , 
quid de Fulco , quos similiter pro mirabili conti- 
nentia , humilitate , rerum caducarum contem- 
ptu , pauperum amore , orationibus , vigiliis , 
jejuniis , et non victa laboribus sollicitudine in 
regenda hac diaecesi , albo Sanctorum insertos 
veneramur? Quid de B. Paulo de Arctio Cardinali 
de Theatina familia , cujus adhuc apud nos su- 
persunt tot monumenta pietatis ? Vere bonorum 
omnium memoria dignus, qui decreta Sancti 
Tridentini Concilii suavi quadam persuadendi 
vi exequi curavit , et Ecclesiasticam disciplinam 
pristino splendori restituit . 

Num obliviscar B. Gregorium X. Pontificem 
Maximum , jam Thcobaldum Vicecomitem Pla- 
centinum et Canonicum Basilicae S. Antonini , 
qui postea universam Ecclesiam religionis zelo , 
et Apostolicis curis amplificavit , cum habito 
Lugduni generali Concilio Patrum numero om- 
nium frequentissimo , Graecos ejurato schismate 
ad Ecclesiae unitatem recepit , editisque pluribus 
sanctissimis Legibus rem sacram publicam com- 
munivit ? 

Num taceam S. Gerardum Placentinum , qui 
Potentiae in Apulia teneram aetatem gratis eru- 

diendo talem sibi admirationem pro ejus pa- 
tientia , integritate et sanctitate comparavit , ut 
ab illo ludo litterario ad Episcopalem Cathe- 
dram evectus sit ? 

Memorem etiam Sanctos Confessores Peregri- 
num , Opilium , Gelasium , Domninum , Victo- 
rem , Raymundum , Conradum , Philippum , qui 
mortificatione , qui Ecclesiae cultu , qui paupe- 
rum hospitio eivitati Placentinae , quae eos ge- 
nuit , tamquam faces praefulserunt . Memorem 
Victoriam , Francam , Liberatam , Faustinam 
Placentinas Virgines , quae cum se Christo car- 
ne et mente vovissent, opus suum consuma- 
verunt magno praemio destinatum ; nunc vero 
Angelorum agmini admixtae Agnum sequuntur 
Sponsum , eique dulces et aeternos hymnos per- 
sonant . 

Cum igitur filii Sanctorum sitk, non aliam 
adhortationem vobis praemitto hac Epistola mea, 
nisi ut in fide , charitate , pietate , quas a Pa- 
tribus nostris accepimus , constantissime perma- 
neatis . Videte ne quis vos seducat per inanem 
Philosophiam , quae cum rerum omnium cau- 
sas curiosius inquirit , Deum universitatis hujus 
Opificem vel non agnoscit , vel ei detrahit pro- 
videntiam et justitiam ; siquidem negat Deum 
curam habere de nobis , ac praemia et poenas 

pro factorum qualitate decernere , simul ever- 
tens fundamenta virtutis et societatis . Ab hu- 
jusmodi impiis aurem retrahite , eorum Libros 
ne legatis , nec ab uxoribus , filiis , aliisque ve- 
strae curae commissis legi et retineri patiamini . 
Adhaerete uni , Sanctae , Catholicae , et Apostoli- 
cae Ecclesiae aedificatae supra petram , quia supra 
Petrum , cui etiam in Successoribus suis Dei Fi- 
lius tantam contulit cum summa ligandi atque 
solvendi auctoritate fortitudinem , ut portae in- 
feri nec contra Ecclesiam , nec contra Supre- 
mum ejus Caput unquam praevalere possint. 
Illam ergo amate , coelestem ejus doctrinam 
corde retinete , saluberrima ipsius praecepta 
tamquam boni filii adimplere omnino curate. 
Est enim ipsa mater Christianorum verissima 
('verbis utor admirandi Augustini ) , quae non 
solum ipsum Deum , cujus adoptio vita est bea- 
tissima , purissime atque certissime colendum 
praedicat , sed etiam proximi dilectionem et cha- 
ritatem ita complectitur , ut variorum morbo - 
rum , quibus pro peccatis suis animae aegrotant , 
omnis apud se medicina praepolleat . Illa pue- 
riliter pueros , fortiter juvenes , quiete senes , 
prout cujuscumque non corporis tantum , sed 
animi actus est , exercet et docet . Ipsa faemb 
nas viris suis ad propagandam prolem , et ad rei 

familiaris societatem casta et fideli obedientia 
subjicit . Ipsa viros conjugibus non ad illuden- 
dum imbecilliorem sexum , sed sinceri amoris 
legibus proficit . Ipsa parentibus filios Ubera 
quadam servitute subjungit , parentes filiis pia 
devotione praeponit . Ipsa fratribus fratres reli- 
gionis vinculo firmiore atque arctiore quam san- 
guinis , nectit . Ipsa omnis generis propinquita- 
tem , et affinitatis necessitudinem , servatis natu- 
rae , voluntatisque nexibus , mutua charitate con- 
stringit . Ipsa dominis servos , non tam conditio- 
nis necessitate , quam officii delectatione docet 
adhaerere . Ipsa dominos servis summi Dei com- 
munis Domini consideratione placabiles , et ad 
consulendum quam coercendum propensiores fa- 
cit . Ipsa cives civibus , gentes gentibus , et omnes 
prorsus homines primorum parentum recordatio- 
ne , non societate tantum , sed quadam etiam 
fraternitate conjungit . Docet Reges prospicere 
populis i monet populos se subdere Regibus, Qui- 
bus honor debeatur , quibus reverentia r qui- 
bus timor , quibus consolatio , quibus disciplina * 
quibus objurgatio , quibus supplicium sedulo do- 
cet , ostendens quemadmodum et non omnibus 
omnia , et nulli debeatur injuria . De mor. Ee. 
Cath. cap. 3o. 

Has sanctissimas leges , saneque divinas , qui*- 

bus stat Christiana Societas, quasque Philoso- 
phia aequare non potuit , populus ab ore ve- 
stro requirat , o Sacerdotes . Vos estis lux Mun- 
di . Videte ergo quemadmodun unumquemque 
opportune admoneatis . Fons sapientiae verbum 
Domini . Sacram Scripturam diu noctuque ver- 
sate , in qua cuncta continentur documenta vir- 
tutum . Vos estis sal terrae. Condite fidelium 
mentes exemplis vestris , ut quisque vobis jun- 
gitur , quasi ex salis tactu aeternae vitae sapore 
condiatur . Modestiam sequimini , pacem ama- 
te, negotiis saecularibus nullo modo vos ad- 
misceatis . Sacros canones et «ynodales Constitu- 
tiones , praesertim de vita et honestate Cleri' 
eorum , frequenter legite , eisque mores vestros 
omnino conformate $ 

Praelucebit universo Clero Capitulum Cathe- 
dralis , in quo nunquam non gloriabor me prius 
Canonici , postea Archipresbyteri locum tenuis- 
se , nunc vero et Senatum habeo et auxilium . 
A Matrice Ecclesia sument alia Canonicorum 
Collegia exemplum majestatis , gravitatis , de- 
votionis , et ordinis , quibus divinae laudes de- 
cantantur , et sacrae omnes liturgiae partes pe- 
raguntur . Ad illam coelestem aulam singuli in- 
tendant , in qua mystica [quatuor animalia , 
ct viginti quatuor Seniores circumamicti ve- 

stimentis albis , habentes singuli phialas ple- 
nas odoramentorum , quae sunt orationes San- 
ctorum , se prosternunt ante thronum Dei et 
Agni , et benedictionem , claritatem , honorem , 
et gratiarum actionem adprecantur Viventi in 
saecula saeculorum. Ita ergo sacram psalmodiam, 
et alia divina officia omnes choro addicti per- 
ficite , ut digni sitis quod desideria et postula- 
tiones vestrae ad aeternum et invisibilem Deum 
ambitioso Angelorum famulatu pervehantur . 

•Pastores animarum , qui plus omnibus la- 
boratis , novus Compastor vester amantissime 
alloquor . Haec summa ministerii vestri , ani- 
mas salvas ducere a regenerationis fonte ad ja- 
nuam Regni . Qua patientia rudes cathechizan- 
di , qua solertia adolescentes examinandi , et 
disponendi ad Sacramenta , quo studio verbum 
Dei singulis diebus festis in Missa enuclean- 
dum : qua charitate pcenitentes suscipiendi , qua 
doctrina instruendi, qua divina arte ab inordi- 
nato amore creaturarum ad amorem Dei re- 
ducendi , qua discretione et justitia satisfactio- 
nes imponendae , quae medicamina humanae in- 
firmitati suggerenda , ut a peccatis absoluti sa- 
lutem stabilem adipiscantur ! Porro infirmi vi- 
sitandi , consolandi , Sacramentis muniendi , in 
mortis articulo benedicendi , misericordi Deo 

in agone commendandi , non dereliquendi nisi 
ipsi terram dereliquerint . 

Sed insuper generali quadam vigilantia yos 
prospicitis , ut fides conjugalis inviolata serve- 
tur , ut filii in timore Domini educentur , ut 
pax regnet inter familias , ut succurratur pau- 
perum necessitati , ut scandala omnia a pa- 
roecia removeantur . Ilaec laus vestra est , op- 
timi Parochi mihi cogniti Ecclesiae Placenti- 
nae . Nil aliud optem, quam vestris coronis me 
participem fieri . 

Amate etiam , sicut et facitis , decorem Ec- 
clesiarum vestrarum , et munditiam omnem in 
sacris supellectilibus , sed praesertim in illis , 
quae sanctissimae Eucharistiae deserviunt . Ita 
agite curn piis Administratoribus Fabricarum 
Parochialium , ut concordi animo nil aliud ve- 
litis , et illi velint , quam quod maxime requi- 
rit sanctitudo loci , ubi Deus inhabitat , et ubi 
sacrosancta et tremenda Religionis nostrae my- 
steria celebrantur- 

\ 

Quo animo et reverentia affectus pariter sim 
erga vos adjutores Parochorum , qui coelestem 
Mariae vitam in claustris cum Marthae sollicitu- 
dine in ministerio mirifice conjungitis , bene 
nostis , et gratulari potius vobiscum et gratias 
habere debeo , quam ad aliquid adhortari . Id 

taraen meo jure postulo , ut orationibus ves- 
tris , sacrisque functionibus cum parochialibus 
coordinatis , populo quidem fulcimenta pietatis , 
mihi vero de spirituali oleo, quo ardent ante 
Deum animae vestrae in contemplatione , tan- 
tillum praebeatis . 

Quidni idipsum expectem a sacris Virgini- 
bus , quae carnem spiritui subigentes continuo 
student quomodo placeant Deo ? Vos florem 
appellat S. Cyprianus ecclesiastici germinis , 
atque ornamentum gratiae spiritalis , laetam 
indolem , laudis et honoris opus integrum at- 
que incorruptum . Igitur ad vos etiam sermo- 
nem converto , vos adhortor affectione potius 
quam potestate , ut cum consilio Directorum 
vestrorum spiritualium omnem vitam vestram 
sic sempcr componatis , ut perfecte respondeat 
ad sanctimoniam Domini , quem vobis Spon- 
sum tam feliciter elegistis .. 

Particeps ego sum , Domine , omnium timen- 
tium Te. Ideo et ad vos, piae Laicorum Soda- 
litates, et devota Consortia , amoris mei sermo 
dirigitur , non quo vobis novum addam inci- 
tamentum ad pietatis exercitia frequentanda , 
quod jam summa aedificatione facitis in Ora- 
toriis vestris , sed cupiens , ut non minus paro- 
chiales Ecclesias matres vestras distributis tem- 

poribus Frequentetis . Quapropter sicut estis pri- 
mi inter Parochianos Religione et Christianis 
moribus , ita estote erga ipsas Paroecias vestras 
devotione praecipui . 

In imo vos pectore habebam , candidissimi 
Iuvenes Seminarii dioecesani et Collegii Albe- 
roniani , qui spem Dioecesis continuo erigitis et 
alitis ; et ideo cum caeteris jam plura verba con- 
solationis et exhortationis dederim , vobis po- 
stremo cor meum dono . Praeceptores , et Insti- 
tutores vestri scientia Sanctorum et pietate prae- 
validi vos efFormant et praeparant Ecclesiae bo- 
no . Unus fons est , de quo bibitis coelestem sa- 
pientiam . Satagite servare hanc doctrinae uni- 
tatem , ut quia conjunctis viribus hodiedum 
omnes Sectae contra Catholicam Fidem conspi- 
rant , sic vos conjuncti animo et studio eam 
suo tempore armis uniformibus instructi defen- 
datis 5 et unum sapiendo, in regimine anima- 
rum uberiorem fructum consequamini . Id ob- 
tinebitis excolendo sententias Sanctorum Au- 
gustini et Thomae Aquinatis , quos veluti ocu- 
los universae Theologiae Ecclesia suscipit ac ve- 
neratur . Replemini spiritu S. Vincentii a Pau- 
lo , eumque vobis imitandum proponite tum 
pietate et amore in IESUM CHRISTUM, 
extra quem nihil vobis placere , ut ipse saepe , 

dicatis r tum zelo et charitate praesertim in ruri- 
colis et pauperibus evangelizandis , elegit enim 
Deus pauperes haeredes Regni sui. Exemplar ha- 
betis in ejusdem filiis venerabilibus Presbyteris 
Congregationis Missionis , quibus aiterna obli- 
gatione devincta est Ecclesia nostra , quod eo- 
rum cura et laboribus , seu in majoribus Cle- 
ricis instituendis et exercendis , scu in frequen- 
tibus Missionibus habitis per totam qua late 
patet Dioecesim , vestem et colorem mutavit . 
Sic ergo proficite , Christi Levitae electi , et ejus 
sanctae domus Ephoebi , ut jure vocemini Paste* 
ris gaudium et corona . 

Oro gloriosissimam semper Virginem MA- 
RIAM in coelum assumptam, quae deliciis affluit 
in sinu Filii sui, cujus non solum videt Hu- 
manitatem , quam ab ipsa suscepit , mortis vic- 
tricem et clarissima luce splendentem ad dexte- 
ram Patris , sed intuetur etiam Divinitatem, et 
torrente voluptatis effunditur : Oro beatissimum 
Ejus Sponsum S. Joseph , in cujus Patrocinii Fe- 
sto quam faustissimo Episcopus consecratus sum: 
Sanctum Antoninum oro et Justinam et Coelites 
omnes hujus civitatis et Dioecesis Patronos , ut 
votis meis obsecundent , et vires mihi addant , 
et lumen impetrent a Patre luminum, et con- 
stantiam , ut quod pro salute animarum , pro 

Cleri disciplina , pro Ecclesiae splendore 
expectatis , Fratres et Filii charissimi et desi- 
deratissimi , id et si mea virtute non possum , 
pientissimo tamen eorum auxilio exequi valeam. 

Invoco divinum Numen super Oecumenicum 
Ecclesiae Pastorem et Patrem , verum Jesu Chri- 
sti Vicarium , et totius Christianitatis Caput 
LEONEM XII., ut Deus et Dominus Nos- 
ter eum sospitem perfecte reddat , et incolumem 
custodiat Ecclesiae suae sanctae, ut Christiana ple- 
bs sub tanto Pontifice fidei suae meritis augea- 
tur i et Placentina Dioecesis quae honorem obti- 
nuit , ut Romanae Sedi sit immediate subiecta , 
claris Ejus virtutibus jam magis proxima incre- 
mentum accipiat Religionis , et hoc singulare 
privilegium fructibus antiquae suae devotionis 
erga Aposlolicam Sedem accrescat . 

Deus summus, a quo omnis potestas ema- 
nat , qui coelestia simul et terrena moderatur , 
respiciat etiam ad Augustissimam et Religio- 
sissimam Ducem Nostram MARIAM LUDO- 
VICAM, ut cui dedit cor Matris amantissi- 
mae populi sui , Illam Subditi revereantur et 
ament ut filii , ejusque sollicitudinibus pro pu- 
blica et privata tranquillitate servanda , ipso- 
rum felicitate augenda obsequantur . Proceres 
virtute refulgeant; Magistratus custodia justi-. 

tiae et veritatis . Protectrix Religionis et morum 
terreat qui fidem moresque corrumpunt . Grata 
redoleant thimiamata in Ecclesia , et preces in- 
geminentur pro sospitate munificae cultricis 
Templi sancti Dei . Gloriosa et felix sine fine 
regnet cum Christo in coelis , quae Regnum 
Christi avita pietate suffulsit in terris . 

Gratia Domini Nostri Jesu Christi , et cha- 
ritas Dei , et communicatio Sancti Spiritus sit 
cum omnibus vobis . Ex hoc plenissimo fonte 
Unius Trinique Dei primam meam pastoralem 
benedictionem , licet absens corpore , spiritu ta- 
men praesens , vobis peramanter impertior . 

Dat. Romae extra Portam Flaminiam VII. 
Idus Maji MDCCCXXIV . 


LUDOVICVS EPISCOPUS. 


IMPRIMATUR, 

Si videbitur Reverend. P. Magistr. Sacr. Palat. Apost. 
Joseph della Porta Vices gerens . 


IMPRIMATUR, 

Fr. Philippus Anfossi Ord. Proed. Mag. Sacr. Palat. Apost. 



